लिगलिगकोटमा साइक्लिङ हुने
नेपाल राज्य स्थापनाको उद्गम थलोको रूपमा परिचित पालुङटार नगरपालिकाको लिगलिगकोटमा लिगलिगे साइक्लिङ रेस प्रतियोगिता हुने भएको छ । 
गोरखा — नेपाल राज्य स्थापनाको उद्गम थलोको रूपमा परिचित पालुङटार नगरपालिकाको लिगलिगकोटमा लिगलिगे साइक्लिङ रेस प्रतियोगिता हुने भएको छ । लिगलिग भिलेज स्पोर्टसको आयोजना तथा नेपाल पर्यटन बोर्ड र पालुङटार नगरपालिकाको समन्वयमा फागुन ७ मा ५५ किलोमिटर खुला साइकल दौड हुन लागेको हो । लिगलिगकोटबाट सुरु साइकल दौड आँपपिपल भञ्ज्याङ– हर्मी भञ्ज्याङ– मुकुनडाँडा–आँपपिपल अस्पताल–वनटार– भण्डारथोक–चेपेपुल–गरमबेसी–चेपेघाट दोभान–हवाइग्राउन्ड– तालपोखरी–कालमाटा–नगरपालिकाको कार्यालय–बाह्रपिर्के–लुइँटेल–बटडाँडा–बोहोरागाउँ–बिजुलीडाँडा–खोल्ली हुँदै पुनः लिगलिगकोटमा आएर टुंगिने छ ।पालुङटार नगरपालिकासँगै छिमेकी सिरानचोक र लमजुङको राइनस नगरपालिकाको केही भाग समेटेर साइकल ट्रेलको रूपमा विकास गर्न लागिएको लिगलिग भिलेज स्पोर्टसका अध्यक्ष सन्जिव रानाले बताए । नेपाल साइक्लिङ संघको प्राविधिक टोलीले ट्रेलको अध्ययन सकेपछि प्रतियोगिता गरिएको उनले बताए ।लिगलिग कोटको इतिहास, मौलिक संस्कृति जर्गेना, वातावरण संरक्षणको सन्देश दिन तथा वातावरणमैत्री साइकल संस्कारको विकास तथा विस्तार गर्ने उद्देश्यले साइकल दौड आयोजना गरिएको रानाले बताए । खुला साइकल दौडका विजेताले २५ हजार, दोस्रोले २० हजार र तेस्रोले १० हजार पुरस्कार पाउने छन् । महिला खेलाडीलाई सोहीअनुसारको पुरस्कार व्यवस्था गरिएको छ । गण्डकी प्रदेशतर्फका विजेताले ५ हजार, दोस्रोले ३ हजार र तेस्रोले २ हजार ५ सय नगद पुरस्कार पाउने छन् । पालुङटार नगरपालिकाका स्थानीय वासिन्दातर्फ विजेताले २ हजार ५ सय, दोस्रोले २ हजार र तेस्रोले १ हजार पाउनेछन् । प्रतियोगीता गर्न ३० लाख खर्च लाग्ने अनुमान गरिएको छ । 